‘તેજલ...’ નામ ઉચ્ચારી વિરલે આંખો પહોળી કરી, ‘આનંદ સાચું કહેજે તું ચાહે છે તેજલને? કદી ખરેખર ચાહી હતી ખરી તેને?’ જવાબ તેણે જ વાળ્યો, ‘ના. ચાહી હોત તો તારા હૈયે તેના માટે કસક હોત. ગામ છોડવાને બદલે તું તારો પ્રેમ સાચો ઠેરવવા મથ્યો હોત... તેના પ્રત્યે તને જે કંઈ હતું એ આકર્ષણ હતું, થોડી જીદ હતી, થોડો અહમ્ હતો અને બધું જ પાછું અપરિપક્વ. એ સિવાય તેં બાલિશ હરકત કરી હોત? અરે, વર્ષો પછી લગ્નના ખ્યાલે પણ તારા દિમાગમાં તેજલ નથી સળવળતી.’